Kilpailijat valittivat: Google joutuu EU:n kilpailuviranomaisten syyniin - Talous - Uutiset - MTV.fi
Kilpailijat valittivat: Google joutuu EU:n kilpailuviranomaisten syyniin
Talous Julkaistu 30.11.2010 17:59 (Päivitetty 11.12.2010 10:25)
Hakukonebisneksen markkinajohtaja Google joutuu EU:n kilpailuviranomaisten tutkittavaksi. Tutkimukset johtuvat Googlen kilpailijoiden valituksesta, jonka mukaan yhtiön hakukone kohtelee epäreilusti heidän tuotteitaan.
Tutkimukset kohdistuvat tapaan, jolla Google asettaa hakutuloksia järjestykseen. Kohteena ovat sekä tavalliset hakutulokset että sponsoroidut linkit, joista yhtiöt maksavat saadakseen tuotteensa hakutulosten kärkeen.
Googlen toiminnasta ovat valittaneet ohjelmistojätti Microsoft, brittiläinen hintavertailusivusto Foundem sekä ranskalainen oikeusalan hakukone Ejustice.
EU-komission mukaan tutkimusten aloittaminen ei vielä tarkoita, että Google olisi syyllinen määräävän markkina-aseman väärinkäyttöön.
- Vastaanottamamme valitukset antavat aihetta lisäselvityksiin, ja niitä olemme nyt tekemässä, komission tiedottaja Amelia Torres sanoi Brysselissä.
Googlen edustajat sanoivat yhtiön tekevän läheistä yhteistyötä komission kanssa asian selvittämiseksi.
Jos Google todetaan syylliseksi kilpailulakien rikkomukseen, EU-komissio voi määrätä yhtiölle miljardiluokan sakot.
Pikavippiyrityksille pakollinen rekisteröinti huomisesta lähtien Veromätkyjen ensimmäinen erä maksettava tänään